*****

ΚΑΝΟΝΙΣΜΟΣ (ΕΟΚ) αριθ. 2640/82 ΤΗΣ ΕΠΙΤΡΟΠΗΣ

της 30ής Σεπτεμβρίου 1982

περί τροποποιήσεως του κανονισμού (ΕΟΚ) αριθ. 1575/80 περί του καθορισμού των διατάξεων εφαρμογής του άρθρου 13 του κανονισμού (ΕΟΚ) αριθ. 1430/79 του Συμβουλίου σχετικά με την επιστροφή ή διαγραφή των εισαγωγικών ή εξαγωγικών δασμών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1430/79 του Συμβουλίου της 2ας Ιουλίου 1979 περί της επιστροφής ή της διαγραφής εισαγωγικών ή εξαγωγικών δασμών (1), όπως τροποποιήθηκε από τον κανονισμό (ΕΟΚ) αριθ. 1672/82 (2), και ιδίως το άρθρο 25 παράγραφος 2,

Εκτιμώντας:

ότι το άρθρο 13 παράγραφος 2 του κανονισμού (ΕΟΚ) αριθ. 1430/79, προβλέπει ότι μπορεί να γίνει επιστροφή ή διαγραφή εισαγωγικών δασμών στις περιπτώσεις που η επιστροφή ή η διαγραφή δεν ήταν δυνατόν να χορηγηθεί σύμφωνα με τις διατάξεις των τμημάτων Β μέχρι Δ του εν λόγω κανονισμού λόγω μη τηρήσεως διαδικαστικών διατάξεων από τον ενδιαφερόμενο, εφόσον οι αρμόδιες αρχές βεβαιωθούν ότι πληρούνται οι άλλοι όροι που προβλέπονται για την επιστροφή ή τη διαγραφή και εφόσον οι περιστάσεις δεν δείχνουν κάποια αμέλεια ή δόλο από μέρους του ενδιαφερομένου·

ότι ο κανονισμός (ΕΟΚ) αριθ. 1575/80 της Επιτροπής (3) καθορίζει, στο άρθρο 2, την προθεσμία μέσα στην οποία πρέπει να κατατεθεί η αίτηση επιστροφής ή διαγραφής των εισαγωγικών δασμών, σύμφωνα με το άρθρο 13 του κανονισμού (ΕΟΚ) αριθ. 1430/79· ότι η προθεσμία αυτή έχει σήμερα καθορισθεί σε δώδεκα μήνες από την ημερομηνία χρεώσεως των δασμών υπό της αρμοδίας για την είσπραξη αρχής·

ότι οι προθεσμίες που καθορίζονται στα τμήματα Β, Γ και Δ του κανονισμού (ΕΟΚ) αριθ. 1430/79 για την κατάθεση αιτήσεως επιστροφής ή διαγραφής εισαγωγικών δασμών είναι αντίστοιχα τριών, δώδεκα και τριών μηνών από την ημερομηνία χρεώσεως των εν λόγω δασμών υπό της αρμοδίας για την είσπραξη αρχής·

ότι το άρθρο 2 του κανονισμού (ΕΟΚ) αριθ. 1575/80 πρέπει να τροποποιηθεί, προκειμένου οι προθεσμίες που καθορίζονται για την κατάθεση αιτήσεως επιστροφής ή διαγραφής δασμών, κατ' εφαρμογή του άρθρου 13 παράγραφος 2 του κανονισμού (ΕΟΚ) αριθ. 1430/79, να είναι οι ίδιες με εκείνες που έχουν καθορισθεί για την κατάθεση αιτήσεως κατ' εφαρμογή των τμημάτων Β, Γ και Δ του κανονισμού αυτού· ότι η τροποποίηση αυτή πρέπει να εφαρμόζεται σε αιτήσεις επιστροφής ή διαγραφής εισαγωγικών δασμών που χρεώθηκαν από της θέσεως σε ισχύ, την 1η Ιουλίου 1982, του κανονισμού (ΕΟΚ) αριθ. 1672/82·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακών Ατελειών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΟΚ) αριθ. 1575/80 αντικαθίσταται από το ακόλουθο κείμενο:

«Άρθρο 2

1. Για την εφαρμογή του άρθρου 13 παράγραφος 1 του βασικού κανονισμού, η αίτηση επιστροφής ή διαγραφής των εισαγωγικών δασμών πρέπει να κατατίθεται στο αρμόδιο τελωνείο πριν από τη λήξη προθεσμίας δώδεκα μηνών από την ημερομηνία χρεώσεως των εν λόγω δασμών υπό της αρμοδίας για την είσπραξη αρχής.

2. Για την εφαρμογή του άρθρου 13 παράγραφος 2 του βασικού κανονισμού, η αίτηση επιστροφής ή διαγραφής των εισαγωγικών δασμών πρέπει να κατατίθεται στο αρμόδιο τελωνείο πριν από τη λήξη προθεσμίας:

- τριών μηνών: εάν η αίτηση αναφέρεται σε περίπτωση προβλεπόμενη στο τμήμα Β του βασικού κανονισμού,

- δώδεκα μηνών: εάν η αίτηση αναφέρεται σε περίπτωση προβλεπόμενη στο τμήμα Γ του βασικού κανονισμού,

- τριών μηνών: εάν η αίτηση αναφέρεται σε περίπτωση προβλεπόμενη στο τμήμα Δ του βασικού κανονισμού.

Οι προθεσμίες αυτές υπολογίζονται από την ημερομηνία χρεώσεως των εν λόγω δασμών υπό της αρμοδίας για την είσπραξη αρχής.

3. Εντούτοις, οι αρμόδιες αρχές μπορούν να επιτρέψουν υπέρβαση των προβλεπομένων στις παραγράφους 1 και 2 προθεσμιών σε εξαιρετικές περιπτώσεις δεόντως αιτιολογημένες».

Άρθρο 2

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις επιστροφής ή διαγραφής εισαγωγικών δασμών που χρεώθηκαν από την 1η Ιουλίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 30 Σεπτεμβρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 175 της 12. 7. 1979, σ. 1.

(2) ΕΕ αριθ. L 186 της 30. 6. 1982, σ. 1.

(3) ΕΕ αριθ. L 161 της 26. 6. 1980, σ. 13.